钦定古今图书集成/明伦汇编/官常典/第389卷 > 宋讷
## 钦定古今图书集成/明伦汇编/官常典/第389卷 > 宋讷

按《明外史》本传：“讷字仲敏，滑人。父寿卿，仕元，封魏国
公，谥忠肃。讷少持重，不妄言笑，博学内行修洁。至正
中，举进士，为盐山令。世乱弃官归。洪武二年，征儒士
十八人，编礼乐诸书，讷与焉。事竣不仕归。十三年，以
杜敩荐，授国子助教。横经发难，学者翕然宗之。又应
制撰敕文，称旨，超迁翰林学士。十五年，初设殿阁大”
学士，以讷为文渊阁大学士，时年七十馀矣。未几，迁
祭酒。时太学初开，生徒日众，先为祭酒者，巽懦无所
约束，诸生多贵公子，教不行。讷严立学规，讲解无虚
晷，止学舍，不宿于家。帝悦。十八年复开进士科，取士
四百七十馀人，太学生中选者三之二，黄湜、练子宁
等知名士皆预焉。再策进士，中选者亦如之。帝乃大
悦，制词褒美吏部尚书《余熂》者听助教金文征等谮
移牒令致仕。陛辞，帝惊问，大怒，责熂专擅，井文征等
诛之，留讷如故。讷尝病，帝曰：“讷有寿骨，当即愈。”未几，
果愈。帝使画工瞷讷，图其像，讷方危坐，有怒容，工图
以进，讷不知也。帝问曰：“昨何怒？”讷惊对曰：“诸生中有
趋而踣者，碎茶器，臣愧不能教，故自讼。陛下何以知
之？”帝出图，讷顿首谢。长子麟举进士，擢御史，出为望
江主簿。帝念讷老，召还侍讷。二十三年春，讷再病，仍
止学舍。病革，麟请归私第。讷叱曰：“时当丁祭，敢不敬
耶！”祭毕舁归，至舍而卒，年八十。帝悼惜，亲为文祭之，
又遣官祭于家，为治葬地。文臣四品给祭葬者，自讷
始。先是，讷应诏陈边事，言：“海内乂安，蛮陬奉贡，惟沙
漠一方，尚烦圣虑，若置而不治，久且为患。若穷追远
击，又士马疲劳，转输不继。陛下为圣子神孙计，不过
谨备而已。备边在乎实兵，实兵在乎屯田。汉本始中匈奴率十馀万骑而南，赵充国将四万骑分屯缘边
九郡，单于闻之引去。当时筹画区分，可以想见。今陛
下宜于诸将中选谋勇数人，以东西五百里为制，随
其高下，立法分屯。如充国兵数，斟酌损益。率五百里
屯一将，布列边方远近，首尾相应。耕作以时。遇敌则
战，寇去则耕，此长策也。”帝是之，边防多用其言。讷既
卒，久之，帝思讷，官其次子复祖为司业。诫诸生守讷
学规，违者罪至死。正德中，谥《文恪》。